
PËR DISA SHTESA DHE NDRYSHIME NË UDHËZIMIN
“PËR PROCEDURËN E NXJERRJES SË RAPORTIT MBI KREDIMARRËSIN DHE RISHIKIMIN E TË DHËNAVE QË MBAHEN NË REGJISTRIN E KREDIVE”

Në bazë dhe për zbatim të nenit 43, shkronja “c” të ligjit nr.8269, datë 23.12.1997 “Për Bankën e Shqipërisë”, i ndryshuar, dhe neneve 13, 18, 20 dhe 21 të rregullores “Për funksionimin e Regjistrit të Kredive në Bankën e Shqipërisë”, të miratuar me vendimin nr.38, datë 18.7.2007 të Këshillit të Mbikëqyrjes të Bankës së Shqipërisë, e ndryshuar, me propozimin e Departamentit të Mbikëqyrjes, Këshilli Mbikëqyrës i Bankës së Shqipërisë

VENDOSI:

1. Në udhëzimin “Për procedurën e nxjerrjes së raportit mbi kredimarrësin dhe rishikimin e të dhënave që mbahen në Regjistrin e Kredive”, të miratuar me vendimin nr.71, datë 27.11.2007 të Këshillit Mbikëqyrës, bëhen ndryshimet e mëposhtme:
a) Në nenin 5, përmbajtja e pikës 2 ndryshohet si më poshtë:
2. ”Kërkesa e kredimarrësit do të konsiderohet e pranuar nga Banka e Shqipërisë, kur kërkuesi ka dorëzuar kërkesën, mandatpagesën e tarifës dhe dokumentet e tjera shoqëruese të nevojshme për shqyrtimin e kërkesës.”
b) Në nenin 11, përmbajtja e pikës 1 ndryshohet si më poshtë:
1. “Në çdo rast që kredimarrësi nuk është dakord me të dhënat që përmban raporti i kredimarrësit, i nxjerrë për të sipas procedurës së parashikuar në kreun II të këtij udhëzimi, ka të drejtë t’i drejtohet Bankës së Shqipërisë, për të kërkuar verifikimin/rishikimin e të dhënave/informacionit që ekziston për të në Regjistrin e Kredive dhe për të kryer ndryshimet e nevojshme. Kjo kërkesë mund të paraqitet nga vetë kredimarrësi ose nga një person tjetër, i autorizuar me shkrim prej tij.”
c) Në nenin 11, pika 2 hiqet shprehja “dhe dokumentacioni shoqërues i nevojshëm për trajtimin e kërkesës së kredimarrësit,”.
d) Në nenin 15, përmbajtja e pikës 2 ndryshon si më poshtë:
2. ”Tarifa paguhet në çdo sportel të bankave ose të degëve të bankave të huaja, në favor të Bankës së Shqipërisë.”
e) Në nenin 15, pas pikës 2 shtohen pikat 3 dhe 4, me përmbajtje si më poshtë:
3. ”Mandatpagesa e tarifës së parashikuar në pikën 2 të këtij neni duhet të përmbajë të paktën të dhënat e përcaktuara në aneksin 3 të këtij udhëzimi. Kopja e mandatpagesës i bashkëngjitet kërkesës për nxjerrjen e raportit të kredimarrësit.
4. Këto tarifa do të transferohen nëpërmjet sistemeve të pagesave, nga bankat ose degët e bankave të huaja në përfitim të Bankës së Shqipërisë. Transferimi do të kryhet në llogaritë e përcaktuara në aneksin 3.”
f) Pikat 3 dhe 4 të nenit 15 rinumërtohen përkatësisht si 5 dhe 6.
g) Në aneksin 1, në pjesën “Dokumentacioni shoqërues”, shkronja “A”, pikat 1, 2 dhe 3 ndryshojnë si më poshtë:
1. Një kopje origjinale ose kopje të noteruar të pasaportës ose letërnjoftimit të subjektit të të dhënave, si dhe një dokument që të përmbajë edhe “atësinë” e këtij të fundit;
2. Në rast se subjekti i të dhënave nuk zotëron një pasaportë ose letërnjoftim, atëherë Banka e Shqipërisë nëse e gjykon të mjaftueshme mund të kërkojë një kopje të një dokumenti tjetër të subjektit të të dhënave, nga i cili mund të nxirren të dhëna për identitetin e tij; (si për shembull të lejes së drejtimit të automjetit ose libreza/fatura për pagimin e shërbimeve utilitare etj.);



3. Në rast se kërkesa dorëzohet nga një person i autorizuar nga subjekti i të dhënave, atëherë përveç dokumenteve të përcaktuara në pikat 1 dhe 2 më lart, duhet të dorëzohet edhe një kopje origjinale e prokurës apo autorizimit të posaçëm të dhënë nga subjekti i të dhënave për personin e autorizuar, si dhe një kopje e një dokumenti identifikimi të këtij të fundit.”
h) Në aneksin 1, në pjesën “Dokumentacioni shoqërues”, shkronja “B”, pikat 1 dhe 2 ndryshojnë si dhe shtohet një pikë 3, me përmbajtjen e mëposhtme:
1. “Një kopje të noteruar të “Ekstraktit të Regjistrit Tregtar” ose origjinalin të lëshuar nga Qendra Kombëtare e Regjistrimit;
2. Një kopje të dokumentit të identifikimit të përfaqësuesit ligjor/administratorit të personit juridik që paraqet kërkesën në emër të këtij të fundit;
3. Në rast se kërkesa paraqitet nga një person i autorizuar nga subjekti i të dhënave, asaj i bashkëngjitet dhe një kopje origjinale e prokurës apo autorizimit të posaçëm të dhënë për personin e autorizuar nga organi kompetent i personit juridik, si dhe një kopje e një dokumenti identifikimi të këtij të fundit.”
i)  Në aneksin 2 shfuqizohet pjesa e “Dokumentacionit shoqërues”,
j)  Pas aneksit 2, shtohet aneksi 3 me përmbajtje si më poshtë:
“Aneksi 3”
Mandatpagesa e tarifës për përdorimin e të dhënave të Regjistrit të Kredive nga subjekti i të dhënave/kredimarrësi
1. Banka urdhëruese -               Emri dhe kodi BIC i Bankës Urdhëruese
2. Klienti urdhërues -                Emër Mbiemër i Klientit Urdhërues
3. Data dhe shuma e pagesë -     dd/mm/yyy      ______ALL
4. Banka përfituese -                 Banka e Shqipërisë (Kodi BIC-STANALRT)
5. Nr. i llogarisë përfituese -      7777777L
6. Përshkrimi i pagesës -           Komisione për Regjistrin e Kredive

                                    	/Emër, Atësi, Mbiemër i Klientit ose përfaqësuesit ligjor 
                                      	të tij (kërkues i raportit të kredimarrësit)”

2. Ngarkohen Departamenti i Mbikëqyrjes dhe Departamenti i Teknologjisë së Informacionit me zbatimin e këtij vendimi.
3. Ngarkohet Departamenti i Marrëdhënieve me Jashtë, Integrimit Europian dhe Komunikimit për publikimin e këtij vendimi në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 (pesëmbëdhjetë) ditë pas botimit të tij në Fletoren Zyrtare të Republikës së Shqipërisë.
 
                                                          				KRYETARI
                                                         					Ardian Fullani

